पाएं अपने शहर की ताज़ा ख़बरें और फ्री ई-पेपरडाउनलोड करें
पटना शहर के लॉक होते ही कोरोना की जांच डाउन हो गई है। दो दिन पहले जहां जांच के लिए सेंटरों पर लंबी लाइन लगती थी, वहां सन्नाटा पसरा था। न्यू गार्डिनर रोड हॉस्पिटल और होटल पाटलिपुत्रा में स्वास्थ्य कर्मी खाली बैठे रहे। यहां जांच के लिए इक्का-दुक्का लोग ही आए। डॉक्टर का कहना है कि लॉकडाउन के कारण जांच की संख्या घट गई है। जेल भेजने से पहले पुलिस आरोपियों को लेकर आए या फिर इलाज से पहले जांच के लिए ही लोग आए हैं।
संक्रमण की रफ्तार के बाद भी जांच में कमी
संक्रमण की रफ्तार पटना में काफी तेज है, इसके बाद भी जांच सुस्त पड़ गई है। पटना में कोई भी जांच सेंटर ऐसा नहीं है, जहां संक्रमितों की भीड़ नहीं रहती हो। लेकिन बुधवार को हर सेंटर सन्नाटे में था। न्यू गार्डिनर रोड हॉस्पिटल में बुधवार को भीड़ नहीं रही।
न्यू गार्डिनर रोड हॉस्पिटल के अधीक्षक डॉ. मनोज कुमार ने सिन्हा ने कहा कि लॉकडाउन नहीं था तो ऐसे भी लोग अधिक संख्या में आ जाते थे, जो मन का भ्रम मिटाना चाहते थे। कोरोना को लेकर लोगों में इतना डर है कि हर कोई जांच कराना चाहता है। कई ऐसे भी हैं जो आए दिन जांच कराते रहते हैं। जब किसी संक्रमित के संपर्क में आए या फिर कोई लक्षण दिखे तो जांच अवश्य कराना चाहिए। लेकिन बेवजह कोरोना जांच केंद्र पर अपने मन का भ्रम मिटाने के लिए जांच नहीं कराना चाहिए।
अचानक से दिखा सन्नाटा, सुबह से सड़क तक होती थी लाइन
बुधवार को पटना के सभी कोरोना जांच केंद्रों पर सन्नाटा पसरा रहा। कई जांच केंद्र ऐसे हैं जहां सुबह 8 बजे से ही लाइन लग जाती थी लेकिन यहां पूरी तरह से सन्नाटा है। गर्दनीबाग हॉस्पिटल, न्यू गार्डिनर रोड अस्पताल और होटल पाटलिपुत्र अशोक में हर दिन भीड़ होती रही है। सड़क तक लाइन लग जाती है। लेकिन बुधवार को इन तीनों जांच केंद्रों में सन्नाटा था। गिने-चुने लोग ही कोरोना जांच कराने पहुंचे थे।
न्यू गार्डिनर रोड अस्पताल में जांच के लिए आए अभय ने बताया कि सड़क पर उन्हें लॉकडाउन पालन कराने के लिए मौजूद पुलिस बल की टीम ने जरूर रोका, लेकिन वह जांच की बात कहकर अस्पताल आ गए। डॉ अनुपमा का कहना है कि लॉकडाउन में भी जिन लोगों को कोरोना की जांच करानी है या वैक्सीन लगवानी है या फिर अन्य कोई मेडिकल इमरजेंसी है, उन्हें पूरी तरह से सरकार की तरफ से छूट दी गई है। जिन लोगों को स्वास्थ्य संबंधी जांच के लिए जाना है, उन्हें नहीं रोका जा रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn